Illum iddiskutejna l-Aġenda tal-Mexxejja għall-ħidmitna matul is-sentejn li ġejjin, u ninsab kuntent li rċevejna appoġġ ċar mill-mexxejja kollha tal-UE biex nipproċedu b'dan il-pjan. Dan mhuwiex kompitu faċli, billi l-għan tal-Aġenda tal-Mexxejja hu li jiġu indirizzati l-aktar kwistjonijiet kontroversjali, bħalma huma r-riforma taż-żona tal-euro, il-kriżi tal-migrazzjoni, is-sigurtà interna, il-kummerċ u l-finanzjament futur tal-UE. Din hija r-raġuni għalfejn ipproponejt ukoll metodu ġdid ta' ħidma, forsi kemxejn aktar dirett, iżda fl-istess ħin aktar informali. Dan ifisser li ser ikollna niffaċċjaw l-oqsma fejn il-kooperazzjoni Ewropea mhijiex tiffunzjona tajjeb u li nkunu onesti dwar ir-raġunijiet għal dan. Il-konfrontazzjoni tista' tkun siewja dment li ssir b'rispett u tgħinna nimxu 'l quddiem. U l-ħidma li għandna quddiemna ser issir f'dan l-ispirtu. Iżda r-raġuni għalfejn ninsab tassew kuntent illum hi li l-ebda wieħed mill-mexxejja tagħna ma kkontesta l-fatt li rridu nkunu magħqudin fil-ħidma tagħna, li rridu naħdmu id f'id u li l-Istati Membri kollha jridu jkunu involuti. Wara l-intervent tal-bieraħ filgħaxija mill-Prim Ministru May, u d-diskussjoni li kellna dwar il-Brexit dalgħodu, għandi l-impressjoni li r-rapporti tal-istaġnar bejn l-UE u r-Renju Unit ġew esaġerati. U filwaqt li l-progress li sar mhuwiex biżżejjed, ma jfissirx li ma sar l-ebda progress. Illum il-Kunsill qabel li jibda bid-diskussjonijiet preparatorji interni b'rabta mal-qafas għar-relazzjoni futura u dwar l-arranġamenti transizzjonali. Jidher ċar li dan ma kienx ikun possibbli mingħajr il-momentum il-ġdid li rriżulta mid-diskors li għamlet il-Prim Ministru May f'Firenze. Nixtieq inserraħ ras il-ħbieb Brittaniċi tagħna li fil-ħidma interna tagħna, aħna ser inqisu l-proposti ppreżentati f'Firenze. Għaldaqstant in-negozjati ser jibqgħu għaddejjin, u aħna ser inkomplu nittrattawhom b'mod pożittiv u kostruttiv. U peress li lkoll qegħdin naħdmu b'mod attiv bil-għan li nilħqu qbil, nittama li nkunu nistgħu ngħaddu għat-tieni fażi tat-taħditiet tagħna f'Diċembru. Fl-aħħar nett, bħala riżultat tad-diskussjoni li kellna lbieraħ filgħaxija dwar it-Turkija, inkarigajna lill-Kummissjoni biex tirrifletti dwar jekk għandniex innaqqsu l-fondi ta' qabel l-adeżjoni u nużawhom xi mkien ieħor. Id-diskussjoni kienet waħda approfondita, irridu nżommu l-bieb miftuħ għal Ankara, iżda dan qed ikun diffiċli minħabba r-realtà attwali fit-Turkija. Ġie enfasizzat ukoll li jeħtieġ li t-Turkija tirrispetta lill-Istati Membri kollha fir-relazzjonijiet tagħha mal-UE, inkluż f'dak li għandu x'jaqsam mal-implimentazzjoni tal-ftehim eżistenti dwar l-Unjoni Doganali. U barra minn hekk, tajna widen għat-tħassib espress mill-President Anastasiades rigward l-azzjonijiet tat-Turkija fil-konfront taċ-Ċiprijotti Griegi u l-Maroniti. Ara l-paġna tal-laqgħa